बृहत्संहिता/अध्यायः १८
१८ शशिग्रहसमागमाध्यायः ।।
 भानां यथासम्भवं उत्तरेण यातो ग्रहाणां यदि वा शशाङ्कः ।	
 प्रदक्षिणं तत्*शुभदं नृपाणां[क्.शुभकृन्नराणां] याम्येन यातो न शिवः शशाङ्कः ।।	१८.०१ ।।
 चन्द्रमा यदि कुजस्य यात्युदक्पार्वतीयबलशालिनां जयः ।	
 क्षत्रियाः प्रमुदिताः सयायिनो भूरिधान्यमुदिता वसुन्धरा ।।	१८.०२ ।।
 उत्तरतः स्वसुतस्य शशङ्कः पौरजयाय सुभिक्षकरश्च ।	
 सस्यचयं कुरुते जनहार्दिं कोशचयं च नराधिपतीनाम् ।।	१८.०३ ।।
 बृहस्पतेरुत्तरगे शशाङ्के पौरद्विजक्षत्रियपण्डितानाम् ।	
 धर्मस्य देशस्य च मध्यमस्य वृद्धिः सुभिक्षं मुदिताः प्रजाश्च ।।	१८.०४ ।।
 भार्गवस्य यदि यात्युदक्शशी कोशयुक्तगजवाजिवृद्धिदः ।	
 यायिनां च विजयो धनुष्मतां सस्यसम्पदपि चौत्तमा तदा ।।	१८.०५ ।।
 रविजस्य शशी प्रदक्षिणं कुर्याच्चेत्पुरभूभृतां जयः ।	
 शकबाह्लिकसिन्धुपह्लवा *मुदभाजो[क्.मुद्भाजो] यवनैः समन्विताः ।।	१८.०६ ।।
 येषां उदग्गच्च्छति भग्रहाणां प्रालेयरश्मिर्निरुपद्रवश्च ।	
 तद्द्रव्यपौरैतरभक्तिदेशान्पुष्णाति याम्येन निहन्ति तानि ।।	१८.०७ ।।
शशिनि फलं *उदक्स्थे[क्.उदकस्थे] यद्ग्रहस्यौपदिष्टं	
भवति तदपसव्ये सर्वं एव प्रतीपम् ।	
इति शशिसमवायाः *कीर्तिता[क्.कीर्त्तिता] भग्रहाणां	
न खलु भवति युद्धं साकं इन्दोर्ग्रहऋक्षैः ।।	१८.०८ ।।